বাগেরহাট, মিজানুর রহমান, বাংলাদেশনিউজ২৪x৭.কম  পৌরসভা নির্বাচনের তফশীল ঘোষণার পর বাগেরহাট পৌরসভাসহ জেলার ৩টি পৌরসভায় নির্বাচনী  আমেজ জমে উঠেছে। রাজনৈতিকভাবে বাগেরহাট ও মোড়েলগঞ্জ পৌরসভায় বিএনপি দলীয় মেয়র ও কাউন্সিলর প্রার্থী ইতিমধ্যে ঘোষণা করা হয়েছে। আওয়ামী লীগও এ ২টি পৌরসভার মেয়র প্রার্থী নির্ধারণ করেছে। তবে মংলা পৌরসভায় শুক্রবার পর্যন্ত কোন দলই একক প্রার্থী ঘোষণা করতে পারেনি। বিএনপি, আওয়ামী লীগ ও জামায়াতের সাংগঠনিক সূত্র জানায়, বাগেরহাট পৌরসভায় আওয়ামী লীগ দলীয় প্রার্থী হিসাবে জেলা আওয়ামী লীগের সাংগঠনিক সম্পাদক বর্তমান মেয়র খান হাবিবুর রহমানকে জেলা আওয়ামী লীগ মনোনীত করেছে। তবে কাউন্সিল ও সংরক্ষিত মহিলা কাউন্সিলর প্রার্থী হিসাবে আওয়ামী  লীগ থেকে শুক্রবার বিকাল পর্যন্ত কোন প্রার্থী নির্ধারন করেনি বলে জানা গেছে।  এদিকে, বিএনপি দলীয়ভাবে পৌরসভার সাবেক মেয়র প্রবীন বিএনপি নেতা এসএম আতাহার হোসেন আবু বড়মিঞাকে মেয়র প্রার্থী ঘোষণা করা হয়েছে। পাশাপাশি ৯টি ওয়ার্ডে ৯ জন ও সংরক্ষিত মহিলা ওয়ার্ডে ৩ জন একক প্রার্থী নির্ধারণ করা হয়েছে। গত মঙ্গলবার রাতে জেলা বিএনপির এক সাংগঠনিক সভায় প্রার্থী নির্ধারণ জটিলতার অবসান ঘটিয়ে নির্বাচনী প্রস্তুতি সম্পন্ন করা হয়েছে এবং স্ব স্ব প্রার্থীরা ইতিমধ্যে তাদের নির্বাচনী প্রচারণা শুরু করেছেন।  নাগরিক কমিটির একটি  ব্যানারে জাতীয় পার্টি (এরশাদ) নেতা যুক্তরাজ্য প্রবাসী ফরিদ হাসান বাপ্পি বাগেরহাট প্রেসক্লাবে এক সংবাদ সন্মেলনের মাধ্যমে নিজেকে মেয়র প্রার্থী হিসাবে ঘোষণা করেছেন। তবে, মহাজোটগতভাবে কোন প্রার্থী এখনও নির্ধারণ হয়নি বলে মহাজোট দলীয় সূত্র জানায়।  আওয়ামী লীগ দলীয় একাধিক প্রার্থী প্রতি ওয়ার্ডে তাদের প্রচারণা অব্যাহত রেখেছেন। বাগেরহাট পৌরসভার ১নং ওয়ার্ডে যুবলীগের ননী গোপাল চক্রবর্ত্তী নোনা, সরদার শামীম আহসান, বঙ্গবন্ধু সাংস্কৃতিক জোটের সাঈদুর রহমান, যুব ইউনিয়নের জাহিদুল ইসলাম যাদু, আওয়ামী লীগের ডা: হারুন অর  রশিদ, আবুল কালাম আজাদ ওরফে আবু ডিলারের নাম প্রচার পেয়েছে। ২নং ওয়ার্ডে সাবেক কাউন্সিলর এসকেন্দার হোসেন ও মনিরুজ্জামান, ৩নং ওয়ার্ডে নুর ইসলাম খান, ৪ নং ওয়ার্ডে শেখ তাকছির হোসেন ও শেখ নিজাম উদ্দিন, ৫ নং ওয়ার্ডে আবুল হাশেম শিপন ও সমীর সাহা, ৬ নং ওয়ার্ডে এ বাকী তালুকদার ও স্বতন্ত্র হিসাবে বর্তমান কাউন্সিলর শফিকুর রহমান মিলন, ৭ নং ওয়ার্ডে কাউন্সিলর খান মনির হোসেন ও শেখ নুর ইসলাম, ৮ নং ওয়ার্ডে কাউন্সিলর মিনা হাসিবুল হাসান শিপন, ৯ নং ওয়ার্ডে সরদার ফারুক আহম্মেদ, এ্যাড: মোহাম্মাদ আলী বাদশা, যুবলীগের সরদার মাসুদুর রহমান  ও জুয়েল খানের নাম প্রচার পেয়েছে।  এদিকে, মহিলা কাউন্সিলর হিসাবে ১,২ ও ৩ নং ওয়ার্ডে বেগম হাসিনা আতিয়ার, নাসিমা খালেক, ৪, ৫ ও ৬ নং ওয়ার্ডে তানিয়া বেগম, স্বতন্ত্র হিসাবে শিরিন সুলতানা এবং ৭,৮ ও ৯ নং ওয়ার্ডে সালেহা বেগম ও স্বতন্ত্র হিসাবে বর্তমান কাউন্সিলর শরীফা আক্তার স্বপ্নার প্রার্থী হিসাবে নাম প্রচার পেয়েছে। অপরদিকে, মোড়েলগঞ্জ পৌরসভায় বিএনপি দলীয় মেয়র প্রার্থী হিসাবে আ: মজিদ জব্বার, আওয়ামী লীগের নির্ধারিত প্রার্থী হিসাবে ইমদাদুল হক ও বর্তমান মেয়র আওয়ামী লীগ নেতা তালুকদার মনিরুজ্জামান, মংলায় বিএনপি  দলীয় প্রার্থী হিসাবে মোল্লা আ: জলিল ও জুলফিকার আলী, আওয়ামী লীগের আ: সালাম, বর্তমান ভারপ্রাপ্ত মেয়র সাদ্দাম শফি, শ্রমিক নেতা শাজাহান শিকারী ও বুলবুল ইজারাদের নাম শোনা যাচ্ছে। তবে ১৫ ডিসেম্বর মনোনয়ন দাখিলের দিনে আরও প্রার্থী বৃদ্ধির সম্ভাবনা রয়েছে বলে বিভিন্ন সুত্র জানায়।  পৌরসভা নির্বাচন নিয়ে সাধারণ ভোটাররা বলেন, মেয়র প্রার্থী হিসাবে রাজনৈতিকভাবে নির্ধারণ বর্তমান সময়ে যথাযথ হলেও কাউন্সিলর প্রার্থীরা ব্যক্তি ইমেজেই নির্বাচিত হবেন।  বাংলাদেশনিউজ২৪x৭.কম/প্রতিনিধি/এসএ.